Všeobecná koordinačná smernica pre zahraničnú pomoc poskytovanú Európskou úniou a jej členskými štátmi a Smernica k príprave a realizácii programu PHARE a Prechodného fondu (Transition Facility)

OBSAH

A.	Všeobecná koordinačná smernica pre zahraničnú pomoc poskytovanú Európskou úniou  a jej členskými štátmi 

I.	Časť  Všeobecné ustanovenia

Článok 1 Úvodné ustanovenia							  
Článok 2 Vymedzenie základných pojmov					  
Článok 3 Základné princípy využívania zahraničnej pomoci			  
Článok 4 Oblasti podpory jednotlivých finančných nástrojov Únie			  
Článok 5 Jazyk								
Článok 6 Záväznosť								

II.	Časť  Orgány koordinácie a implementácie finančných nástrojov Únie na národnej úrovni

Článok 7 Národný koordinátor zahraničnej pomoci			          
Článok 8 Generálny riaditeľ sekcie pre európske záležitosti Úradu vlády SR         
Článok 9 Riaditeľ odboru koordinácie predvstupových fondov a bilaterálnej spolupráce Úradu vlády SR		          
Článok 10 Riadiaci programový pracovník
Článok 11 Splnomocnenec pre program 				          Článok 12 Splnomocnenec pre Národný fond a Národný fond		          
Článok 13 Implementačné agentúry a Centrálna finančná a kontraktačná jednotka			          
		          
B. Smernica k príprave a realizácii programu PHARE a Prechodného fondu 

III.	Časť Príprava a realizácia programu PHARE a Prechodného fondu

Článok 14 Hlavné priority programu PHARE na obdobie 2000-2006         
Článok 15 Budovanie inštitúcií						         
Článok 16 Investície							          
Článok 17 Hlavné priority Prechodného fondu			          
Článok 18 Neoprávnené aktivity pre program PHARE a Prechodný fond
Článok 19 Programový cyklus Prechodného fondu			          
Článok 20 Implementácia programu PHARE				          
Článok 21 Implementácia Prechodného fondu			          

IV.	Časť Monitorovanie a hodnotenie implementácie PHARE a Prechodného fondu

Článok 22 Monitorovanie
Článok 23 Spoločný monitorovací výbor
Článok 24 Sektorové monitorovacie podvýbory
Článok 25 Hodnotenie
Článok 26 Finančná kontrola a audit		          

V.	Časť Záverečné a zrušovacie ustanovenia

Článok 27 Záverečné ustanovenia 					         
Článok 28 Zrušovacie ustanovenia 					         

Všeobecná koordinačná smernica pre zahraničnú pomoc poskytovanú Európskou úniou a jej členskými štátmi a Smernica k príprave a realizácii programu PHARE a Prechodného fondu (Transition Facility)

A.	Všeobecná koordinačná smernica pre zahraničnú pomoc poskytovanú Európskou úniou a jej členskými štátmi 

I.	Časť
Všeobecné ustanovenia

Článok 1
Úvodné ustanovenia

1.	Všeobecná koordinačná smernica pre zahraničnú pomoc poskytovanú Európskymi spoločenstvami a jej členskými štátmi a smernica k príprave a realizácii programu PHARE a Prechodného fondu, (ďalej len smernica) určuje
a)	princípy koordinácie zahraničnej pomoci, ktorú poskytuje Európska únia (ďalej len EÚ) prostredníctvom Európskej komisie (ďalej len EK) ako aj členské štáty EÚ Slovenskej republike (ďalej len SR) ako pred vstupom, tak i po vstupe SR do EÚ,
b)	princípy prípravy a realizácie programov PHARE a Prechodného fondu,
c)	pravidlá pre programy, projektové zámery, projekty a opatrenia.

2.	Cieľom smernice je maximalizovať efektívnosť využívania zahraničnej pomoci poskytovanej SR zo zdrojov EK, zo zdrojov členských štátov EÚ a z národných zdrojov, ktoré zahraničnú pomoc spolufinancujú.

3.	Účelom smernice je
a)	stanoviť jednotný a účinný postup pri príprave programov financovaných spoločne z prostriedkov EÚ a z prostriedkov štátneho rozpočtu SR pre jednotlivé roky, ako aj programov bilaterálnej pomoci členských štátov EÚ,
b)	definovať vzťahy medzi jednotlivými subjektmi zapojenými do programovania realizácie, monitorovania a hodnotenia programov pomoci EÚ a pomoci členských krajín EÚ s osobitným dôrazom na program PHARE a Prechodný fond,
c)	zabezpečiť jednotný postup pri realizácii programov PHARE a Prechodného fondu s cieľom zvýšenia absorpčnej kapacity SR a dosiahnutia vysokej efektívnosti využitia prostriedkov vyčlenených zo strany EÚ pre SR.

4.	Smernica vychádza najmä z týchto dokumentov:

a)	Medzinárodné dohody

-	Európska dohoda o pridružení uzatvorená medzi Európskymi spoločenstvami a ich členskými štátmi na jednej strane a SR na strane druhej, podpísaná dňa 4. 10. 1993. Dohoda nadobudla platnosť 1. 2. 1995. Všeobecnú záväznosť nadobudla uverejnením v Zbierke zákonov SR 10. 6. 1997 vo forme oznámenia MZV SR č. 158/1997 Z. z.;
-	Rámcová dohoda medzi EK a vládou SR o úprave podmienok pre technický, legislatívny a administratívny rámec, na ktorého základe budú vykonávané opatrenia súvisiace s financovaním programov pomoci v SR, podpísaná dňa 10. 5. 1994;
-	Memorandum o porozumení o zriadení Národného fondu (ďalej len NF) medzi SR a EÚ (podpísané v decembri 1998) a vzorový text finančnej dohody;
-	Finančné memorandá podpísané medzi vládou SR a EK pre jednotlivé programy PHARE;
-	Memorandum o porozumení medzi EK a SR pre implementáciu Prechodného fondu;
-	Rozhodnutie EK o finančnom príspevku pre Prechodný fond pre posilnenie inštitucionálnej spôsobilosti v SR;
-	Zmluva o pristúpení k EÚ, podpísaná dňa 16. 4. 2003. Zmluva nadobudla platnosť 1. 5. 2004; 
-	Program spolupráce na roky 2004 – 2005 podpísaný v júni 2004, ktorý bol vypracovaný v súlade s dohodou medzi vládou SR a vládou Flámskeho spoločenstva podpísanou dňa 30. 5. 2002;
-	Memorandum o porozumení medzi SR a Holandským kráľovstvom (podpísané v decembri 2002);
-	Dohoda o spolupráci medzi SR na jednej strane a Francúzskym spoločenstvom Belgicka a Valónskym regiónom na druhej strane (podpísaná v novembri 2001).

b) Základné právne predpisy ES

-	Zmluva o založení Európskeho spoločenstva, podpísaná 7. 2. 1992;
-	Nariadenie Rady EC 1266/1999 o koordinácii pomoci kandidátskym krajinám v rámci predvstupovej stratégie a dopĺňajúcej nariadenie EEC 3906/89;
-	Nariadenie EC 3906/89 o ekonomickej pomoci Maďarskej republike a Poľskej ľudovej republike v znení neskorších predpisov;
-	Nariadenie EC 1260/1999 definujúce základné ustanovenia štrukturálnych fondov;
-	Nariadenie EC 2760/98 týkajúce sa implementácie programov cezhraničnej spolupráce v rámci programu PHARE;
-	Nariadenie Rady č. 622/98/ES o pomoci pre kandidátske krajiny v rámci predvstupovej stratégie a o vytvorení partnerstiev pre vstup;
-	Nariadenie Rady č. 438/2001, ktorým sa stanovia podrobné pravidlá pre implementáciu nariadenia Rady č. 1260/1999/ES, týkajúce sa riadiacich a kontrolných systémov pre pomoc poskytovanú v rámci štrukturálnych fondov;
-	Nariadenie Rady ES č. 1605/2002 o finančnej regulácii platnej pre všeobecný rozpočet ES.

c) Základné právne predpisy SR

-	Zákon NR SR č. 523/2003 Z. z. o verejnom obstarávaní a o zmene zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov;
-	Zákon NR SR č. 503/2001 Z. z. o podpore regionálneho rozvoja;
-	Zákon NR SR č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení zákona č.618/2004 Z. z. ktorým sa mení a dopĺňa zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov a ktorým sa menia a dopĺňajú niektoré ďalšie zákony;
-	Zákon NR SR č. 39/1993 Z. z. o Najvyššom kontrolnom úrade Slovenskej republiky v znení neskorších predpisov;
-	Zákon NR SR č. 523/2004 Z. z. o rozpočtových pravidlách verejnej správy a o zmene a doplnení niektorých zákonov;
-	Zákon NR SR č. 10/1996 Z. z. o kontrole v štátnej správe;
-	Zákon NR SR č. 440/2000 Z. z. o správach finančnej kontroly v znení neskorších predpisov;
-	Zákon NR SR č. 291/2002 Z. z. o štátnej pokladnici a o zmene a doplnení niektorých zákonov;
-	Zákon NR SR č. 270/1995 Z. z. o štátnom jazyku Slovenskej republiky v znení neskorších predpisov.

d)	Ostatné dokumenty

-	Plánovací dokument pre Prechodný fond 2004 – 2006 pre SR;
-	Praktická príručka o kontraktačných procedúrach pre PHARE, ISPA a SAPARD vypracovaná EK;
-	Príručka pre nenávratné finančné príspevky (granty) a verejné obstarávanie pre program PHARE (platná od 1. 5. 2004);
-	Rozšírený decentralizovaný implementačný systém (EDIS), sprievodca pre kontrolu a hodnotenie, vypracovaný Generálnym riaditeľstvom EK pre rozšírenie v spolupráci s Generálnym riaditeľstvom EK pre rozpočet a Generálnym riaditeľstvom EK pre regionálnu politiku (október 2000);
-	Vademecum o koordinácii predvstupových nástrojov, vypracované EK (február 2000);
-	Národný program pre prijatie acquis communautaire;
-	Memorandum o princípoch spolufinancovania projektov v rámci programu PHARE vypracované EK (11. 9. 2002);
-	Príručka k programovaniu a implementácii Prechodného fondu vypracovaná EK (december 2003);
-	Súhrnná monitorovacia správa o pripravenosti Slovenska na členstvo v EÚ z 5. 11. 2003;
-	Pokyny pre hospodárenie s finančnými prostriedkami pri realizácii programu PHARE a Prechodného fondu vrátane dodatkov schválené vládou SR.

Článok 2
Vymedzenie základných pojmov

1.	Pre účely smernice sa rozumie:

v oblasti orgánov:

a)	Európska komisia (ďalej len EK) – komunitárny orgán Európskych spoločenstiev založený najmä na realizáciu cieľov Európskych spoločenstiev, najmä vnútorného trhu, spoločnej hospodárskej a menovej politiky; 
b)	Zastúpenie Európskej komisie v Slovenskej republike (ďalej len zastúpenie EK) – zastupiteľský orgán EK v členskej krajine vedený vedúcim zastúpenia EK;
c)	Spoločný monitorovací výbor (Joint Monitoring Committee – ďalej len JMC) – najvyšší monitorovací a hodnotiaci orgán vlády SR a EK pre program PHARE a Prechodný fond, ktorý tvoria NAO, NAC a zástupca EK, zodpovedný za monitorovanie a hodnotenie programov najmä z hľadiska plnenia cieľov stanovených v programových dokumentoch; 
d)	Sektorový monitorovací podvýbor (Sectoral Monitoring Sub-committee – ďalej len SMSC) – monitorovací orgán, ktorý tvorí NAC, NAO, PAO, SPO a v úlohe pozorovateľa aj zástupca EK, zodpovedný za podrobné sledovanie realizácie každého programu/ projektu, jeho komponentov a zmlúv v súlade s platnými pravidlami, ako aj dodržiavania časového harmonogramu realizácie projektov pre určený sektor;
e)	Národný fond (ďalej len NF) – odbor Ministerstva financií SR, zriadený na základe Memoranda o porozumení o zriadení Národného fondu, v priamej riadiacej pôsobnosti splnomocnenca pre Národný fond, ktorý zabezpečuje celkové finančné riadenie prostriedkov PHARE a Prechodného fondu;
f)	Implementačná agentúra (ďalej len IA) – je implementačný orgán zodpovedný za administratívne a finančné riadenie projektov v súlade s platnými pravidlami, za organizovanie a realizáciu verejného obstarávania, uzatváranie zmlúv, platby a technickú implementáciu projektov, ak sú takto špecificky zamerané  a uvedené vo finančných memorandách pre program PHARE; 
g)	Centrálna finančná a kontraktačná jednotka (Central Finance and Contracting Unit – ďalej len CFCU) – implementačná agentúra, ktorá zabezpečuje verejné obstarávanie, uzatváranie zmlúv a platby pre projekty budovania inštitúcií uvedené vo finančných memorandách pre program PHARE a finančných rozhodnutiach pre Prechodný fond a je zodpovedná za administratívne a finančné riadenie projektov v súlade s platnými pravidlami, pričom vecná/technická implementácia týchto projektov je v zodpovednosti riadiaceho programového pracovníka (SPO) z inštitúcie príjemcu pomoci; 
h)	Poradný orgán – odbor európskych záležitostí Úradu vlády SR ako orgán určený na posudzovanie a hodnotenie projektových návrhov vo fáze programovania;
i)	Národná zmiešaná komisia – zriadená na národnej úrovni ako najvyšší národný orgán. Pozostáva zo zástupcov príslušných orgánov ústrednej štátnej správy. Na národnej úrovni vyberá, hodnotí a monitoruje projekty predložené v rámci bilaterálnej pomoci členských štátov EÚ a vydáva usmernenia k implementácii finančných mechanizmov jednotlivých členských krajín EÚ;
j)	Spoločný výbor (Joint  Committee) – zodpovedá a vydáva základné pravidlá a postupy pre implementáciu programov spolupráce. Zároveň schvaľuje projekty na medzinárodnej úrovni;
k)	Mesačné monitorovacie stretnutie (Monthly Meeting) a riadiaci výbor pre projekt (Project Steering Committee) – pracovné stretnutia zástupcov inštitúcií, ktoré sa podieľajú na realizácii projektov PHARE a Prechodného fondu s cieľom sledovať realizáciu jednotlivých aktivít projektu. Monitorovacie stretnutia organizuje príjemca pomoci/IA minimálne raz za mesiac; riadiaci výbor pre projekt, ak to vyžaduje návrh projektu organizuje príjemca pomoci minimálne raz za štvrťrok;
l)	Administratívny úrad (Administrative Office) – zodpovedá za implementáciu twinningových projektov realizovaných v SR, v nových členských krajinách EÚ, v kandidátskych krajinách na vstup do EÚ, v krajinách CARDS (balkánske), TACIS (krajiny východnej Európy a strednej Ázie) a MEDA (krajiny Stredozemného mora). Administratívny úrad je vytvorený z odboru koordinácie predvstupových fondov a bilaterálnej spolupráce ÚV SR a CFCU. Kompetencie a vzťahy medzi oboma subjektmi sú zmluvne upravené; 
m)	Centrálny kontaktný útvar Európskeho úradu boja proti podvodom pre SR   (CCU OLAF SR – Central Contact Unit of the European Anti-fraud Office to the SR) – odbor Úradu vlády SR, ktorý zahŕňa všetky činnosti týkajúce sa potreby chrániť finančné záujmy spoločenstiev.

v oblasti dokumentov: 

a)	Acquis communautaire (ďalej len acquis) – právny poriadok Európskych spoločenstiev obsahujúci v sebe komunitárne a únijné právo, ktorý sú členské štáty povinné dodržiavať a rozvíjať v súlade s čl. 2 Zmluvy o EÚ;
b)	Národný program pre prijatie acquis (ďalej len NPPA) – programový dokument vlády SR obsahujúci definovanie priorít a programový dokument vypracovaný SR s vecným, časovým a finančným stanovením plánu prijímania acquis pred vstupom SR do EÚ;
c)	Finančné memorandum – medzinárodná zmluva o poskytnutí nenávratnej finančnej podpory  podpísaná medzi EK a SR v prospech Slovenskej republiky pre jednotlivé projekty programov predvstupovej pomoci schválené EK a vládou SR 
d)	Memorandum o porozumení medzi EK a SR pre implementáciu Prechodného fondu – dokument, ktorý stanovuje základné podmienky pre realizáciu Prechodného fondu v záujme zachovania stability, kontinuity a jednoduchosti implementácie programu;
e)	Rozhodnutie EK o finančnom príspevku prechodného prísľubu pre posilnenie inštitucionálnej spôsobilosti  SR (ďalej len rozhodnutie EK)– rozhodnutie o finančnom príspevku na financovanie projektov Prechodného fondu, schválených vládou SR a EK;
f)	Praktická príručka pre kontraktačné procedúry PHARE, ISPA a SAPARD (PRAG) – dokument vydaný EK, upravujúci v praxi proces verejného obstarávania, uzatvárania zmluvných vzťahov a platieb podľa zmlúv spolufinancovaných z fondov EÚ a SR (platná do 1. 5. 2004);
g)	Príručka pre nenávratné finančné príspevky (granty) a verejné obstarávanie pre program PHARE (GGAPP) – dokument vydaný EK, upravujúci v praxi proces verejného obstarávania, uzatvárania zmluvných vzťahov a platieb po vstupe SR do EÚ (platná od 1. 5. 2004);
h)	Národný plán regionálneho rozvoja – strednodobý plán pripravený vládou SR slúžiaci ako základ pre programovanie pomoci EÚ z programov PHARE v oblasti hospodárskej a sociálnej súdržnosti;
i)	Pokyny pre hospodárenie s finančnými prostriedkami pri realizácii programu PHARE a Prechodného fondu vrátane dodatkov –  dokument schválený vládou SR, ktorý upravuje hospodárenie  s prostriedkami PHARE a Prechodného fondu;
j)	Komunitárny program – program EÚ určený pre jej členské štáty;
k)	Správa o stave implementácie (Implementation Status Report) – dokument vypracovaný NAC v spolupráci s NAO a PAO, ktorý vyhodnocuje realizáciu projektov PHARE a Prechodného fondu predkladaný členom JMC minimálne tri týždne pred jeho zasadnutím;
l)	Twinningový manuál EK – manuál vypracovaný EK stanovujúci pravidlá pre prípravu a realizáciu twinningových projektov v nových členských krajinách EÚ, v kandidátskych krajinách na vstup do EÚ, v krajinách CARDS, TACIS a MEDA.
m)	Operačná príručka pre twinning – príručka vypracovaná administratívnym úradom. Stanovuje úlohy a zodpovednosť v implementácii twinningových projektov pre odbor koordinácie predvstupových fondov a bilaterálnej spolupráce ÚV SR, CFCU a ministerstvá a ostatné ústredné orgány štátnej správy. 

v oblasti funkcionárov:

a)	Národný koordinátor zahraničnej pomoci (National Aid Coordinator – ďalej len NAC) – člen vlády SR, zodpovedný za koordináciu programovania, implementácie, monitorovania a hodnotenia zahraničnej pomoci;
b)	Splnomocnenec pre Národný fond (National Authorising Officer – ďalej len NAO) – štátny tajomník Ministerstva financií SR, menovaný vládou SR, ktorý je celkovo zodpovedný za finančné riadenie fondov EÚ a zabezpečuje tok prostriedkov národného spolufinancovania;
c)	Generálny riaditeľ sekcie pre európske záležitosti Úradu vlády SR (GR SEZ) (ďalej len generálny riaditeľ) – zamestnanec štátnej správy, zabezpečujúci úlohy národného koordinátora pri príprave a všeobecnej implementácii, monitorovaní a hodnotení programov pomoci EÚ a jej členských štátov;
d)	Riaditeľ odboru koordinácie predvstupových fondov a bilaterálnej spolupráce Úradu vlády SR (R OKPF) (ďalej len riaditeľ odboru) – zamestnanec štátnej správy, zodpovedný za vecnú a metodickú prípravu programov zahraničnej pomoci, monitorovanie a hodnotenie ich implementácie;
e)	Riaditeľ odboru Národný fond (ďalej len riaditeľ NF) – zamestnanec štátnej správy, ktorý podlieha NAO, ktorému napomáha finančné riadenie fondov EÚ; 
f)	Splnomocnenec pre program (Program Authorising Officer – ďalej len PAO) – je zodpovedný za správne administratívne a finančné riadenie projektov v zmysle platných pravidiel. PAO je navrhnutý štatutárnym zástupcom organizácie, do ktorej pôsobnosti je začlenená IA a menovaný splnomocnencom pre NF, ktorý menovanie konzultuje s NAC;
g)	Riadiaci programový pracovník (Senior Program Officer – ďalej len SPO) –zamestnanec ministerstva, ostatného ústredného orgánu štátnej správy alebo inej prijímateľskej inštitúcie v riadiacej pozícii, zodpovedný za programovanie, implementáciu, monitorovanie a koordináciu programov a projektov pomoci EÚ vo svojom sektore; spolupracujúci s NAC pri programovaní a koordinácii zahraničnej pomoci; s PAO CFCU pri verejnom obstarávaní, implementácii a monitorovaní a s hodnotiteľmi pri hodnotení projektov vo svojom sektore. V prípade programov a projektov bilaterálnej spolupráce spolupracuje SPO s NAC priamo vo všetkých fázach riadenia projektového cyklu;  
h)	Projektový manažér (Project manager) – je pracovníkom ministerstva, ostatného ústredného orgánu štátnej správy alebo inej prijímateľskej inštitúcie zaradený v útvare, ktorý zodpovedá za každodennú realizáciu  projektu. SPO o menovaní projektového manažéra na príslušný projekt informuje PAO CFCU a riaditeľa odboru.

v oblasti postupov: 

a)	Perseus – v súčasnosti používaný systém finančného výkazníctva Európskej komisie slúžiaci na evidenciu a podávanie správ o čerpaní finančných prostriedkov programu PHARE a Prechodného fondu;
b)	Decentralizovaný implementačný systém (ďalej len DIS) – implementačný systém programov PHARE, ktorý určuje, aká časť riadenia a zodpovednosti prechádza na partnerskú krajinu, pričom EK si zachováva konečnú zodpovednosť podľa dohôd EK (platný do 18. 10. 2004);
c)	Rozšírený decentralizovaný implementačný systém (ďalej len EDIS) – implementačný systém programov PHARE a Prechodného fondu, v ktorom sa zodpovednosť za udeľovanie ex ante súhlasu vo veciach verejného obstarávania a implementácie projektov presúva z EK na SR (platný od 19. 10. 2004);
d)	Riadenie projektového cyklu (Project Cycle Management – PCM) – postupy riadenia a rozhodovania počas programovania a realizácie projektu;
e)	Prijímateľ pomoci – ministerstvo, ostatný ústredný orgán štátnej správy, príp. iný orgán, organizácia alebo administratívna jednotka, ktorá je zodpovedná za správu prostriedkov pridelených pre projekt;  
f)	Konečný prijímateľ – je konečný užívateľ, ktorým je ministerstvo, ostatné ústredné orgány štátnej správy, príp. iný orgán, organizácia, administratívna jednotka, ktorá má konečný prospech z prostriedkov pridelených pre projekt. V prípade podporných schém môžu byť konečným užívateľom pomoci aj konkrétne podnikateľské subjekty, ak je to výslovne v schválenom projekte uvedené;
g)	Oprávnené výdavky – náklady projektu, súvisiace s jeho realizáciou, uvedené pre programy PHARE vo finančnom memorande alebo pre programy Prechodného fondu v rozhodnutí EK;
h)	Návrh projektu (Standard Summary Project Fiche Proposal) – návrh projektu v štandardnej forme, pripravený vo forme, ktorá je pre vybraný finančný nástroj alebo program presne stanovená a obsahuje povinné presne stanovené prílohy;
i)	Projekt (Standard Summary Project Fiche) – konečná verzia projektu, odsúhlasená medzi EK alebo členským štátom EÚ a vládou SR. Projekt je súčasťou finančného memoranda alebo rozhodnutia EK;
j)	Oprávnený subjekt – ministerstvo, ostatné ústredné orgány štátnej správy alebo iný orgán, organizácia, vykonávajúce verejnú správu alebo uplatňovanie legislatívy, mestá a obce, neziskové organizácie a združenia (teritoriálne, odborné alebo záujmové). Tieto subjekty sú oprávnené predkladať návrhy projektov určené na zaradenie do programu Prechodného fondu alebo do programov bilaterálnej pomoci členských štátov EÚ na základe výzvy na predkladanie návrhov projektov a v súlade s ďalšími podmienkami stanovenými vo výzve na predkladanie návrhov projektov;
k)	Alokácia – záväzné vyčlenenie finančných prostriedkov EÚ alebo aj štátneho rozpočtu SR alebo členského štátu EÚ pre program alebo projekt obvykle na základe uvedenia programu alebo projektu vo  finančnom memorande, rozhodnutí EK alebo na základe dvojstrannej medzinárodnej zmluvy;
l)	Realokácia – rozpočtové opatrenie vzťahujúce sa na alokované prostriedky, ktoré môžu byť presunuté v rámci projektu alebo z jedného projektu na iný v rámci toho istého finančného memoranda a ktorým sa zmení pôvodný účel ich využitia;
m)	Monitorovanie – systematické a kontinuálne zbieranie, analyzovanie a využívanie informácií pre riadenie, kontrolu, rozhodovanie a vyhodnocovanie pokroku pri realizácii opatrení  projektu alebo programu vo vzťahu k ich plánu;
n)	Hodnotenie – posúdenie opatrení pred (ex ante) počas alebo po skončení (ex post) ich realizácie na základe hodnotiacich kritérií ako napr. relevantnosť, efektívnosť, hospodárnosť, udržateľnosť a dosah zvyčajne realizované nezávislými expertmi;
o)	Ex ante finančná kontrola (predbežná finančná kontrola) –   overuje so zameraním na dodržiavanie hospodárnosti, efektívnosti a účinnosti, či je pripravovaná finančná operácia v súlade so všeobecnými záväznými právnymi predpismi;
p)	Ex post finančná kontrola (následná finančná kontrola) – overuje objektívny stav kontrolovaných skutočností v súlade so všeobecnými záväznými právnymi predpismi, vykonanie predbežnej a priebežnej finančnej kontroly, splnenie opatrení prijatých na nápravu nedostatkov zistených finančnou kontrolou a odstránenie príčin ich vzniku;
q)	Logframe – matica logického plánovania – štandardná štruktúrovaná tabuľka projektového formulára, ktorá obsahuje všetky základné informácie o projekte.

Článok 3
Základné princípy využívania zahraničnej pomoci

1.	SR zabezpečuje dodržiavanie pravidiel finančnej pomoci ako aj finančného nariadenia spoločenstva a zodpovedá za správne použitie alokovaných finančných prostriedkov.

2.	Systém koordinácie nástrojov pomoci EÚ a členských štátov EÚ poskytovanej Slovenskej republike sleduje princípy vzájomného dopĺňania využitia týchto nástrojov, vylúčenia ich prekrývania a účelného využitia prostriedkov EÚ a prostriedkov štátneho rozpočtu a ďalších zdrojov určených na spolufinancovanie týchto nástrojov.

3.	Systém koordinácie zabezpečuje využitie nástrojov podpory EÚ a členských štátov EÚ na plnenie cieľov stanovených v predvstupových programových dokumentoch.  Systém koordinácie po vstupe SR do EÚ ďalej pokračuje vo využití podpory  prechodného nástroja  Prechodného fondu.

4.	Systém koordinácie rešpektuje zodpovednosť jednotlivých ministerstiev, ostatných ústredných orgánov štátnej správy a ostatných koordinačných orgánov za jednotlivé oblasti využitia pomoci EÚ a jej členských  štátov.

5.	Vecne príslušné ministerstvá, ostatné ústredné orgány štátnej správy a ostatné koordinačné orgány sú zodpovedné za implementáciu obsahovej náplne pomoci EÚ a jej členských štátov vrátane s tým súvisiaceho spracovania programových dokumentov a implementácie, ako aj monitorovania implementácie pomoci z týchto fondov, o čom priebežne informujú NAC.

6.	Zodpovednosť za využitie pomoci EÚ a jej členských štátov v rozsahu pôsobnosti ministerstva a v rozsahu pôsobnosti ostatných  ústredných orgánov štátnej správy alebo ostatných koordinačných orgánov majú ministri vlády SR, vedúci alebo predsedovia ostatných ústredných orgánov štátnej správy a ostatných koordinačných orgánov.

7.	Základné programové dokumenty, ktoré sa týkajú využitia pomoci EÚ, schvaľuje vláda SR na návrh vecne príslušných ministrov a vedúcich alebo predsedov ostatných ústredných orgánov štátnej správy.

8.	Vecne príslušní ministri a vedúci alebo predsedovia ostatných ústredných orgánov štátnej správy a ostatných koordinačných orgánov informujú NAC o všetkých závažných skutočnostiach týkajúcich sa prípravy a implementácie programov a v spolupráci s ním okamžite riešia všetky problémy, ktoré je potrebné riešiť v rámci prípravy a realizácie projektov.

9.	Finančnú kontrolu vykonávajú orgány finančnej kontroly SR v zmysle zákona o finančnej kontrole, a každoročne zasielajú EK plán kontrol a po ich realizácii kontrolné zistenia. Na vykonávaní finančnej kontroly sa zúčastňujú NF, Štátna pokladnica, kontrolné útvary v rámci IA, Správa finančnej kontroly, NKÚ, kontrolné útvary jednotlivých ústredných orgánov štátnej správy, kontrolné útvary v organizácii konečného prijímateľa pomoci, v zmysle platných právnych predpisov. O výsledkoch kontrolnej činnosti informujú NAC a NAO.

10.	NAC, NAO a ministerstvá, ostatné ústredné orgány štátnej správy a ostatné koordinačné orgány vytvoria podmienky, aby v zmysle Rámcovej dohody medzi SR a EÚ o účasti SR na programoch pomoci EÚ zo dňa 10. 5. 1994 mohli byť účty a činnosti všetkých agentúr pravidelne preverované Európskym dvorom audítorov alebo externou audítorskou firmou, ktorú určí EK.

11.	Zástupcovia EK sa zúčastňujú rokovaní vrcholových koordinačných orgánov ako členovia JMC a ako pozorovatelia v SMSC.

12.	Ministerstvá, ostatné ústredné orgány štátnej správy a ostatné koordinačné orgány pod vedením NAC prerokujú svoje stanoviská a dokumenty s NAC pred rokovaniami, ktoré vedú s vecne príslušnými generálnymi riaditeľstvami EK napr. Generálne riaditeľstvo pre rozšírenie a Zastúpením EK o využití pomoci EÚ. 

13.	Dokumenty pripravené v SR, ktoré sa týkajú využívania finančnej pomoci Európskej únie, predkladá Európskej komisii národný koordinátor zahraničnej pomoci.

Článok 4
Oblasti podpory jednotlivých finančných nástrojov Únie

1.	Program PHARE podporuje prioritné oblasti činnosti stanovené v programových dokumentoch Partnerstvo pre vstup, NPAA, v pravidelných  správach EK o pripravenosti SR na členstvo v EÚ a Akčnom pláne pre budovanie administratívnych a súdnych kapacít.

2.	Prechodný fond (Transition Facility) umožňuje Európskej únii poskytovať Slovenskej republike ako členskému štátu EÚ dočasnú podporu na rozvoj a posilnenie tých inštitúcií verejnej správy, ktoré sú zodpovedné za zavedenie legislatívy EÚ do právneho systému SR a ďalej podporuje výmenu skúseností na tomto poli medzi starými a novými členskými štátmi. Ide o oblasti, stanovené v Plánovacom dokumente pre Prechodný fond 2004 – 2006 pre SR a ktoré nemožno financovať zo štrukturálnych fondov.

3.	Programy bilaterálnej pomoci členských štátov EÚ podporujú oblasti, ktoré sú uvedené v samostatných dokumentoch odsúhlasených daným členským štátom EÚ a vládou SR. Ich súčasťou je výška alokácie pre SR, kritériá a postup pri výbere projektov.

Článok 5
Jazyk 

1.	Projekty, zmluvy a dohody predkladané EK sú vyhotovované v anglickom jazyku. V anglickom jazyku sú vyhotovené základné programové dokumenty – projekty (Project Fiche) a dokumenty podliehajúce schváleniu EK (realokácie, úpravy a predĺženie projektov ako aj twinningové zmluvy a twinning light zmluvy).

2.	Výzva na predkladanie projektov, vzory štandardných formulárov pre projektové zámery a návrhy projektov vrátane logframe tabuliek, súťažné podklady projektov a zmluvy musia byť vypracované v slovenskom jazyku. 

3.	V prípade rozdielov medzi slovenským a anglickým textom dokumentov schvaľovaných EK v anglickom jazyku sú právne záväzné dokumenty v anglickom jazyku.

4.	Základné dokumenty, ktorými sa riadi program PHARE, Prechodný fond a bilaterálne programy musia byť zverejnené v anglickom aj slovenskom jazyku do 6 týždňov od ich vydania EÚ, jej členskými štátmi alebo SR.

5.	Všetky podklady, ktoré predkladá NAC alebo NAO na rokovanie JMC a SMSC, sú v anglickom jazyku. Rovnako aj priebežné hodnotenie projektov vrátane hodnotiacich správ sa vykonáva v anglickom jazyku.

6.	Akákoľvek komunikácia medzi EK a SR sa vykonáva v anglickom jazyku.

7.	Projekty predkladané v rámci bilaterálnej pomoci členských štátov EÚ sú predkladané v jednom z nasledovných jazykov: anglický, francúzsky alebo taliansky.

8.	Týmito povinnosťami nie sú dotknuté ustanovenia zákona č.270/1995 Z. z. o štátnom jazyku v znení neskorších predpisov.

Článok 6
Záväznosť

1.	Táto smernica je záväzná pre všetky ministerstvá, ostatné ústredné orgány štátnej správy a ostatné koordinačné orgány, ktoré sú zodpovedné za programovanie a využívanie zahraničnej pomoci Európskej únie v rámci jednotlivých rezortov.

2.	Členovia vlády, vedúci alebo predsedovia ostatných ústredných orgánov štátnej správy a ostatných koordinačných orgánov, a nimi menovaní riadiaci programoví pracovníci zabezpečia dodržiavanie smernice pri využívaní zahraničnej pomoci prijímateľmi pomoci, konečnými prijímateľmi a oprávnenými subjektmi. Subjektom, ktoré nepristúpia na dodržiavanie smernice, nebude umožnené pripojiť sa do programov Únie a iných foriem zahraničnej pomoci.
II. Časť

Orgány koordinácie a implementácie finančných nástrojov Únie na národnej úrovni

Článok 7
Národný koordinátor zahraničnej pomoci

1.	Spoločnú koordináciu finančných nástrojov EÚ a bilaterálnej pomoci členských štátov EÚ poskytovanej Slovenskej republike zabezpečuje na národnej úrovni NAC.

2.	NAC vystupuje v rokovaniach s EK a členskými štátmi EÚ, ktorí sú poskytovateľmi pomoci ako oficiálny reprezentant SR a zodpovedá za najefektívnejšie využitie jednotlivých fondov zahraničnej pomoci.

3.	NAC najmä:
a)	spolupracuje s jednotlivými ministerstvami, ostatnými ústrednými orgánmi štátnej správy a ostatnými koordinačnými orgánmi pri definovaní návrhov priorít jednotlivých programov v súlade so základnými dokumentmi;
b)	prerokúva s EK návrhy priorít pripravené v zmysle odseku a) a v spolupráci s EK určuje priority pre programovanie zahraničnej pomoci EÚ v SR;
c)	spolupracuje s jednotlivými ministerstvami, ostatnými ústrednými orgánmi štátnej správy a ostatnými koordinačnými orgánmi pri rozpracovaní stanovených priorít a ich zapracovaní do programových dokumentov a ich predložení na rokovanie vlády SR a ich následnom predložení EK;
d)	administratívne zabezpečuje prípravu programu Prechodného fondu v SR pre programovacie obdobia (programovacie obdobie je obvykle ročné) v spolupráci s vecne príslušnými rezortmi;
e)	predkladá EK projekty vybrané v etape programovania finančnej pomoci a hodnotiace dokumenty týkajúce sa tejto pomoci a rokuje s EK o všetkých otázkach týkajúcich sa finančnej pomoci EÚ poskytovanej Slovenskej republike;
f)	predkladá EK dokumenty pripravené v SR, ktoré sa týkajú využívania finančnej pomoci Únie;
g)	podpisuje finančné memorandá schválených programov pre SR a Memorandum o porozumení medzi EK a SR pre implementáciu Prechodného fondu ako aj memorandá o porozumení v rámci bilaterálnej pomoci medzi SR na jednej strane a členským štátom EÚ na strane druhej;
h)	dohliada na plnenie schválených programových dokumentov a ich prioritných cieľov pri príprave a realizácii konkrétnych projektov;
i)	prerokuje s NAO, pred odoslaním návrhov projektov Európskej komisii zabezpečenie spolufinancovania zo štátneho rozpočtu pre projekty finančnej pomoci EÚ;
j)	koordinuje monitorovanie prípravy a implementácie programov a projektov, ktoré sú v zodpovednosti jednotlivých ministerstiev, ostatných ústredných orgánov štátnej správy a ostatných koordinačných orgánov, s cieľom včasného zistenia a odstránenia prípadných problémov;
k)	koordinuje priebežné hodnotenie projektov PHARE a Prechodného fondu;
l)	kontinuálne zabezpečuje monitorovanie kontrahovania prostriedkov EÚ a štátneho rozpočtu vrátane procesov verejného obstarávania;
m)	prerokuje s vecne príslušnými ministerstvami, ostatnými ústrednými orgánmi štátnej správy a ostatnými koordinačnými orgánmi rozhodnutia, ktoré sa ich priamo týkajú a poskytuje im bez zbytočného odkladu všetky získané informácie týkajúce sa ich pôsobnosti;
n)	sleduje vecnú implementáciu jednotlivých programov príslušnými IA a CFCU;
o)	pripravuje v spolupráci s NAO a PAO podklady pre JMC a ostatné výbory a podvýbory pre finančnú pomoc EÚ;
p)	spolu s NAO predkladá EK žiadosti o realokáciu finančných prostriedkov a úpravu projektov s cieľom ich najefektívnejšieho využitia;
q)	rokuje s jednotlivými ministerstvami, ostatnými ústrednými orgánmi štátnej správy a ostatnými koordinačnými orgánmi o otázkach týkajúcich sa programov zahraničnej pomoci a v prípade problémov pri príprave a implementácii programov pomoci EÚ v spolupráci s nimi, navrhuje a v prípade potreby prerokuje s EK riešenie týchto problémov;
r)	informuje vládu SR o príprave využitia nástrojov pomoci EÚ, ich implementácii a prípadných problémoch na základe informácií poskytnutých zodpovednými ministrami a vedúcimi alebo predsedami ostatných ústredných orgánov štátnej správy a ostatných koordinačných orgánov;
s)	spolupracuje so zodpovednými ministerstvami, ostatnými ústrednými orgánmi štátnej správy a ostatnými koordinačnými orgánmi pri vypracovaní súhrnnej ročnej správy o využívaní prostriedkov pomoci EÚ v SR, ktorú predkladá na rokovanie vlády SR;
t)	zodpovedá spolu s  ministerstvami, ostatnými ústrednými orgánmi štátnej správy a ostatnými koordinačnými orgánmi za informovanosť celej verejnosti o programoch pomoci EÚ v SR;
u)	koordinuje v spolupráci so zodpovednými ministerstvami, ostatnými ústrednými orgánmi štátnej správy a ostatnými koordinačnými orgánmi príjem pomoci EÚ s ďalšími formami bilaterálnej a multilaterálnej finančnej pomoci;
v)	podáva návrh na odvolanie SPO vecne príslušnému ministrovi, predsedovi ústredného orgánu štátnej správy alebo vedúcemu ostatného koordinačného orgánu na základe odporúčania generálneho riaditeľa, v prípade neplnenia si povinností SPO;
w)	vyjadruje sa k návrhom na menovanie a odvolanie PAO;
x)	predsedá zasadnutiam JMC pre program PHARE a Prechodný fond;
y)	menuje členov ad hoc výberových komisií, zodpovedných za hodnotenie projektov navrhovaných na financovanie z bilaterálnych nástrojov pomoci členských štátov EÚ na základe návrhov príslušných SPO;
z)	zúčastňuje sa zasadnutí spoločného výboru pre programy bilaterálnej spolupráce a organizuje ich pravidelné zasadnutia v súlade s medzinárodnými dohodami.

4.	Týmito zodpovednosťami a povinnosťami nie sú dotknuté vecné zodpovednosti a povinnosti jednotlivých rezortov.

Článok 8
Generálny riaditeľ sekcie pre európske záležitosti Úradu vlády SR

1.	Generálny riaditeľ zabezpečuje prípravu programov finančnej pomoci EÚ a pomoci poskytovanej členskými štátmi EÚ a zastupuje NAC s výnimkou:
a)	podujatí, na ktorých sa zúčastňuje NAC;
b)	vydávania tlačových správ a prehlásení týkajúcich sa zahraničnej pomoci, s výnimkou, kde ho na tieto činnosti poverí NAC;
c)	podpisovania dokumentov majúcich právne záväzný charakter pre vládu SR (finančné memorandá, memorandum o porozumení, programy spolupráce vypracované na základe medzivládnych dohôd, prihlasovanie SR do komunitárnych programov).

2.	Pri oficiálnych rokovaniach s predstaviteľmi EK vo veci programovania finančnej pomoci EÚ je povinný prizývať na rokovania v Bruseli zástupcov Stáleho zastúpenia SR pri EÚ a na rokovania organizované na území SR ďalšieho pracovníka, spravidla riaditeľa odboru. Na oficiálne rokovanie o bilaterálnej spolupráci medzi SR a členským štátom EÚ je povinný pozývať zástupcov veľvyslanectva daného členského štátu a pri rokovaniach v zahraničí zástupcu veľvyslanectva SR v danej krajine.    

3.	Generálny riaditeľ ďalej:
a)	oznamuje SPO začiatok predkladania návrhov projektov pre jednotlivé programové roky Prechodného fondu a bilaterálnej pomoci členských štátov EÚ;
b)	uverejňuje záväzné formuláre, podmienky na predkladanie návrhov projektov a projektových zámerov, kritériá na hodnotenie návrhov projektov a projektových zámerov na elektronickej stránke úradu www.vlada.gov.sk/phare a iným vhodným spôsobom;
c)	kontroluje činnosť zložiek zodpovedných za koordináciu zahraničnej pomoci po vecnej a metodickej stránke a v prípade nezrovnalostí navrhuje NAC nápravné opatrenia vrátane návrhu na odvolanie SPO pri neplnení povinností definovaných touto smernicou;
d)	organizuje a administratívne zabezpečuje rokovania JMC a SMSC pre program PHARE a Prechodný fond;
e)	na základe nominácií SPO navrhuje zloženie ad hoc hodnotiacich komisií vytvorených na hodnotenie návrhov projektov predkladaných v jednotlivých oblastiach pomoci EÚ.

Článok 9
Riaditeľ odboru koordinácie predvstupových fondov a bilaterálnej spolupráce Úradu vlády SR

1. Riaditeľ odboru je zodpovedný za vecnú a metodickú prípravu programov zahraničnej pomoci, monitorovanie a priebežné hodnotenie a obsahovú správu elektronickej stránky o zahraničnej pomoci poskytovanej EÚ (PHARE a Prechodný fond) a jej členskými štátmi www.vlada.gov.sk/phare. Riaditeľ odboru je podriadený generálnemu riaditeľovi.

2. Riaditeľ odboru najmä:
a)	zodpovedá za metodické usmerňovanie jednotlivých rezortov pri vypracovaní programov pomoci spolufinancovaných zo zdrojov finančnej pomoci EÚ a bilaterálnej pomoci z členských štátov EÚ;
b)	zodpovedá za administratívnu koordináciu riadenia programovania a koordináciu systému monitorovania a hodnotenia projektov finančnej pomoci EÚ, najmä plnenia cieľov definovaných v rámci jednotlivých projektov;
c)	zabezpečuje neprekrývanie a nezdvojovanie poskytnutia pomoci pre ten istý účel z toho istého podporného programu alebo v rámci rôznych podporných programov,
d)	vedie kompletnú evidenciu projektov plánovaných, implementovaných a ukončených, financovaných z prostriedkov finančných nástrojov EÚ a bilaterálnej pomoci členských štátov EÚ;
e)	vedie kompletnú evidenciu návrhov projektov predložených riadiacimi programovými pracovníkmi v súlade so zverejnenými výzvami na podávanie návrhov projektov pre predvstupové nástroje EÚ, najmä PHARE, Prechodného fondu a bilaterálnej pomoci členských štátov EÚ;
f)	zúčastňuje sa monitorovacích stretnutí alebo riadiacich výborov pre projekt, ktoré organizujú implementačné agentúry, respektíve prijímateľské rezorty;
g)	vypracováva na základe monitorovacích správ predložených PAO sektorové monitorovacie správy pre program PHARE a Prechodný fond určené na rokovania SMSC v periodicite dohodnutej medzi NAC, NAO a PAO. Odosiela sektorové monitorovacie správy v ich konečnej verzii členom SMSC minimálne 7 dní pred jeho zasadnutím;
h)	spolu s riaditeľom NF v súlade s agendou rokovania koordinuje prípravu podkladov na rokovanie JMC vrátane správy o stave implementácie pre program PHARE a Prechodný fond, na základe podkladov pripravených SPO, PAO a zápisov SMSC;
i)	organizuje monitorovanie kontrahovania prostriedkov PHARE a Prechodného fondu a štátneho rozpočtu vrátane procesov verejného obstarávania minimálne raz za štvrťrok;
j)	vyjadruje sa k jednotlivým odborným dokumentom, ktoré pripravuje riadiaci programový pracovník alebo IA a predkladá CFCU/IA, najmä špecifikáciám odbornej pomoci, ktoré sa stanú súčasťou dokumentácie určenej na verejné obstarávanie z hľadiska ich súladu so zabezpečením dosiahnutia výsledkov odsúhlasených pôvodnými programovými dokumentmi a prípadné pripomienky do 5 pracovných dní odosiela CFCU/IA a SPO a má právo zúčastniť sa výberových konaní/verejného obstarávania v pozícii pozorovateľa;
k)	zúčastňuje sa na rokovaniach všetkých ad hoc hodnotiacich komisií vytvorených na výber a hodnotenie návrhov projektov predkladaných v jednotlivých oblastiach a nástrojoch pomoci ako pozorovateľ, kde vykonáva dohľad nad dodržaním  pravidiel, postupov a kritérií pre hodnotenie projektových zámerov a návrhov projektov;
l)	zodpovedá za metodologické a vecné riadenie priebežného hodnotenia projektov PHARE a Prechodného fondu a projektov predložených v rámci bilaterálnej pomoci členských štátov EÚ;
m)	spolupracuje s EK pri realizácii ex post hodnotenia projektov PHARE a Prechodného fondu;
n)	spolupracuje s medzinárodnými koordinátormi projektov podporených v rámci bilaterálnej pomoci členských štátov EÚ pri ich implementácii, monitorovaní a záverečnom hodnotení.

Článok 10
Riadiaci programový pracovník 

1.	Riadiaci programový pracovník (SPO) v rámci svojich kompetencií a v súlade s programovými dokumentmi k jednotlivým nástrojom podpory EÚ Slovenskej republike je oprávnený prijímať operatívne rozhodnutia na ministerstve, ostatnom ústrednom orgáne štátnej správy, inom koordinačnom orgáne alebo prijímateľskej inštitúcii. SPO je začlenený v organizačnej štruktúre inštitúcie prijímateľa pomoci v riadiacej pozícii, ktorá mu umožňuje niesť zodpovednosť za správnu odbornú implementáciu projektov PHARE, Prechodného fondu a bilaterálnej pomoci v jeho sektore.

2.	Ministerstvo, ostatný ústredný orgán štátnej správy alebo iný koordinačný orgán zastupuje spravidla jeden SPO. Vo výnimočných prípadoch, keď sa v rámci sektoru realizujú opatrenia, ktoré sú rôzneho zamerania a sú vykonávané inštitúciami v ich pôsobnosti, môžu byť po konzultácii s NAC a NAO menovaní viacerí SPO.

3.	SPO je menovaný vecne príslušným ministrom, vedúcim alebo predsedom ostatného ústredného orgánu štátnej správy alebo iného koordinačného orgánu, ktorý oznámi menovanie SPO národnému koordinátorovi zahraničnej pomoci, splnomocnencovi pre NF a príslušnému splnomocnencovi pre program. 

4.	Minister, vedúci alebo predseda ostatného ústredného orgánu štátnej správy alebo iného koordinačného orgánu menuje podľa potreby zástupcu SPO, a toto menovanie oznámi národnému koordinátorovi zahraničnej pomoci, splnomocnencovi pre NF a príslušnému splnomocnencovi pre program. 

5.	SPO je odvolaný vecne príslušným ministrom, vedúcim alebo predsedom ostatného ústredného orgánu štátnej správy alebo iného koordinačného orgánu, ak:
a)	si neplní svoje povinnosti v súvislosti s koordináciou programovania a implementácie finančnej pomoci a to aj na základe odporúčania NAC alebo NAO;
b)	zanikne jeho pracovno-právny pomer s ministerstvom, ústredným orgánom štátnej správy alebo iným koordinačným orgánom;
c)	si to vyžadujú organizačné zmeny v rámci inštitúcie. 

6.	SPO predkladá splnomocnencovi pre program na CFCU na jeho výzvu raz ročne (v termíne do 15. januára) deklaráciu, v ktorej potvrdí potrebné organizačné, technické a personálne vybavenie na včasnú a efektívnu implementáciu projektov PHARE a Prechodného fondu. Deklaráciu zašle na vedomie NAC.

7.	SPO ovláda anglický jazyk v miere zaručujúcej efektívny výkon jeho funkcie.

8.	SPO:
a)	je zodpovedný za koordináciu finančnej pomoci EÚ vrátane bilaterálnej a multilaterálnej pomoci v rámci ministerstva, ostatného ústredného orgánu štátnej správy alebo iného koordinačného orgánu;
b)	je zodpovedný za administratívne riadenie programovania, vecnú/technickú implementáciu a monitorovanie projektov finančnej pomoci EÚ, najmä vo vzťahu k plneniu cieľov definovaných v rámci jednotlivých programov a projektov, v rámci svojho ministerstva, ostatného ústredného orgánu štátnej správy a iného koordinačného orgánu;
c)	je zodpovedný za prípravu jednotlivých programov a projektov navrhovaných v rámci finančnej pomoci EÚ ministerstvom, ostatným ústredným orgánom štátnej správy alebo iným koordinačným orgánom; 
d)	zabezpečuje neprekrývanie a nezdvojovanie poskytnutia pomoci pre ten istý účel z toho istého podporného programu alebo v rámci rôznych podporných programov v rámci svojho ministerstva, ostatného ústredného orgánu štátnej správy alebo iného koordinačného orgánu;
e)	je zodpovedný za organizáciu výzvy na predkladanie návrhov projektov a projektových zámerov oprávnenými subjektmi a informovanie o formulári, podmienkach a kritériách hodnotenia v rámci svojej pôsobnosti;
f)	vedie presnú evidenciu všetkých predložených projektových zámerov a návrhov projektov, ktoré predložili jednotlivé subjekty v rámci jeho pôsobnosti;
g)	je členom národnej zmiešanej komisie, ktorá vyberá a hodnotí projekty predložené v rámci bilaterálnej pomoci členských štátov EÚ;
h)	určuje podrobnosti projektu a vypracováva podklady pre verejné obstarávanie (zadávacie podmienky - opis predmetu obstarávania, resp. technickú špecifikáciu), ktoré musia byť v zhode s finančným memorandom PHARE alebo rozhodnutím EK o finančnom prísľube pre posilnenie inštitucionálnej spôsobilosti  SR;
i)	zodpovedá za prijímateľskú inštitúciu za správne a úplné definovanie požiadaviek na uchádzača, predmetu obstarávania a spôsobu hodnotenia ponúk;
j)	podieľa sa na vypracovaní návrhu twinningovej zmluvy, zodpovedá za realizáciu twinningu a plní úlohy, ktoré mu pre vyplývajú z Operačnej príručky pre twinning;
k)	navrhuje členov komisie na vyhodnotenie ponúk za organizáciu, ktorá je prijímateľom pomoci;
l)	v plnom rozsahu zodpovedá za odbornú realizáciu zmluvy v súlade so súťažnými podmienkami projektu;
m)	schvaľuje vecnú stránku predložených faktúr zo strany dodávateľa alebo zhotoviteľa s výnimkou grantových schém;
n)	podpisuje preberací a záverečný protokol (provisional acceptance, final acceptance), ktorý je súčasťou zmluvy o prevode majetku nadobudnutého v rámci PHARE a Prechodného fondu; 
o)	schvaľuje vecné plnenie zmlúv podľa jednotlivých predkladaných správ zo strany dodávateľa alebo zhotoviteľa;
p)	sleduje vecnú realizáciu projektov a v prípade potreby predkladá NAC v spolupráci s PAO žiadosti o úpravu projektov;
q)	informuje NAC, NAO a PAO raz mesačne, resp. v termínoch definovaných v zadávacích podmienkach projektu o stave príprav a implementácii programov a projektov PHARE a Prechodného fondu formou krátkych zápisov z mesačných monitorovacích stretnutí, resp. riadiacich výborov pre projekt, na ktoré pozýva zástupcov riaditeľa odboru,  CFCU a v prípade potreby NF; 
r)	informuje PAO IA/CFCU (v kópii informuje NAO) o vzniknutých nezrovnalostiach a spolupracuje s kontrolnými orgánmi pri ich riešení;
s)	predkladá splnomocnencovi pre program CFCU projektové monitorovacie správy v štandardnej forme za projekty PHARE a Prechodného fondu, realizované v rámci jeho inštitúcie v periodicite dohodnutej medzi NAC, NAO a PAO;
t)	spolupracuje s externými hodnotiteľmi pri priebežnom a ex post hodnotení;
u)	zodpovedá za predloženie finančných nárokov na spolufinancovanie z prostriedkov štátneho rozpočtu ním koordinovaných projektov.

9.	SPO vo svojom sektore v rámci útvaru, ktorý je prijímateľom pomoci, menuje pre jednotlivé projekty projektových manažérov. Títo v rozsahu svojej právomoci zodpovedajú za správne a včasné predkladanie podkladov SPO a napomáhajú tak SPO pri správnej a včasnej realizácii projektov PHARE a Prechodného fondu. Ich menovanie oznámi SPO splnomocnencovi pre program a riaditeľovi odboru. Menovaním a činnosťou projektových manažérov nie je dotknutá zodpovednosť a povinnosti SPO definovaných v tejto smernici. 

10.	SPO zodpovedá za vypracovanie manuálu vnútorných postupov, v ktorom špecifikuje interné postupy riadenia pomoci v rámci prijímateľskej inštitúcie za svoj sektor. SPO tiež zabezpečí potrebné kontrolné mechanizmy pre správnu vecnú/technickú implementáciu projektov. 

Článok 11
Splnomocnenec pre program 

1.	Splnomocnenec pre program (PAO) zodpovedá za finančné a administratívne riadenie projektov vrátane verejných obstarávaní, prípravu a uzatváranie zmlúv, ktoré sú v plnej zodpovednosti IA/ CFCU.

2.	PAO zodpovedá za:
a)	proces verejného obstarávania
-	zostavenie súťažných podkladov,
-	zabezpečenie príslušných oznámení vo verejnom obstarávaní,
-	menovanie členov komisie na vyhodnotenie ponúk na základe návrhu SPO,
-	vyhotovenie zápisnice o vyhodnotení ponúk,
-	účasť zástupcu IA/ CFCU na činnosti komisie na vyhodnocovanie ponúk pri vyhodnocovaní a udeľovaní odporúčaní pre uzavretie zmluvy v postavení člena komisie prípadne aj predsedu komisie bez práva vyhodnocovať ponuky,
-	kontrolu nad všetkými administratívnymi úkonmi z hľadiska dodržiavania zákona a pravidiel verejného obstarávania, aby bol celý proces transparentný, spravodlivý a formálne správny,
-	spolupracuje s oddelením dohľadu nad obstarávaním NF MF SR v súlade s uznesením vlády SR č. 1103 z 19. 11. 2003 a v súlade s Dohodou o spolupráci vo verejnom obstarávaní,
-	zverejnenie výsledkov verejného obstarávania;
b)	uzatváranie zmlúv s úspešnými uchádzačmi verejného obstarávania ako aj prípadných zmlúv s konečnými prijímateľmi;
c)	uzatváranie finančnej dohody s NAO;
d)	administratívne spracovanie dokumentov pred ich odoslaním na Zastúpenie EK, zmluvným partnerom, NAC, NAO a SPO;
e)	vedenie oddeleného účtovného systému všetkých transakcií pre každý projekt v rámci programu PHARE a Prechodného fondu;
f)	zabezpečenie riadneho podávania správ a údajov zo systému finančného výkazníctva (Perseus) EK, NF, NAC, SPO;
g)	prípravu a predkladanie žiadostí pre NF o finančné prostriedky EÚ;	
h)	prijímanie faktúr od zhotoviteľov alebo dodávateľov a ich následnú kontrolu;  
i)	zasielanie faktúr k projektom odbornej pomoci, twinningov a twinning light na odsúhlasenie riadiacemu programovému pracovníkovi;
j)	uskutočňovanie platieb v súlade s pravidlami EK;
k)	vypracovanie zmluvy o prevode majetku nadobudnutého v rámci programu PHARE a Prechodného fondu;
l)	finančné monitorovanie projektov PHARE a Prechodného fondu realizovaných IA/ CFCU vrátane plánu kontrahovania, resp. organizovania verejného obstarávania so  štvrťročnou aktualizáciou;
m)	prehlásenie NF, že poskytnuté informácie sú správne a podložené originálmi dokumentov agentúry;
n)	vedenie spoľahlivého systému technického a finančného výkazníctva;
o)	zasielanie okamžitých a štvrťročných správ o zistených nezrovnalostiach a o postupe po ich zistení na NF a NAC;
p)	vrátenie nepoužitých, nesprávne alebo neoprávnene vyplatených prostriedkov z účtov Ministerstva financií SR pre IA/ CFCU na účty Ministerstva financií SR pre NF ihneď po ich pripísaní na účet Ministerstva financií SR pre IA/ CFCU;
q)	systematické monitorovanie realizácie projektov na mieste;
r)	poskytovanie správ o projektoch NAC a NAO podľa potreby; 
s)	sledovanie úrovne kontrahovania projektov a v prípade nevyužitých prostriedkov predkladá, po konzultácii s SPO, NAC a NAO národnému koordinátorovi zahraničnej pomoci žiadosti o realokácie v rámci  PHARE a Prechodného fondu; 
t)	kontrolu projektových monitorovacích správ od príjmateľských inštitúcií (v zmysle článku 22, bod 3), doplnenie finančných údajov a predloženie skompletizovaných monitorovacích správ za svoje projekty národnému koordinátorovi zahraničnej pomoci v štandardnom formáte v periodicite dohodnutej s NAC a NAO;
u)	za odovzdanie NAO a NAC protokolu o stave IA/ CFCU a jednotlivých projektoch realizovaných IA/ CFCU pri ukončení výkonu funkcie;
v)	spolupracuje s externými hodnotiteľmi pri priebežnom a ex post hodnotení.

Článok 12
Splnomocnenec pre Národný fond a Národný fond

1.	Finančné prostriedky pomoci EÚ sa poskytujú SR prostredníctvom NF.

2.	NAO je zodpovedný za celkové riadenie finančných prostriedkov pomoci EÚ v SR.

3.	NAO zabezpečuje dohľad nad verejným obstarávaním.

4.	NAO najmä: 
a)	metodicky usmerňuje implementačné agentúry v oblasti finančného riadenia;
b)	vyjadruje sa k návrhom projektov z hľadiska zabezpečenia spolufinancovania z prostriedkov štátneho rozpočtu;
c)	predkladá požiadavky na prevod alokovaných finančných prostriedkov EK a zabezpečuje ich správu;
d)	menuje  a odvoláva PAO v IA/ CFCU, po prerokovaní s NAC;
e)	uzatvára spoločne s každou IA/ CFCU finančnú dohodu;
f)	zabezpečuje spolufinancovanie z prostriedkov štátneho rozpočtu, ak je takéto spolufinancovanie deklarované vo finančnom memorande (projekte) alebo rozhodnutí EK;
g)	zabezpečuje pravidelné a aktualizované hlásenia v systéme finančného výkazníctva Perseus;
h)	dohliada, aby pravidlá Perseus boli plne rešpektované IA /CFCU;
i)	uskutočňuje prevody finančných prostriedkov na IA/CFCU podľa mechanizmu stanoveného vo finančnej dohode;
j)	zúčastňuje sa na zasadnutiach JMC a SMSC;
k)	spolupracuje s NAC pri príprave správy o stave implementácie programu PHARE a Prechodného fondu;
l)	spolupracuje s externými hodnotiteľmi pri priebežnom a ex post hodnotení;
m)	zabezpečuje vrátenie nepoužitých finančných prostriedkov z IA/CFCU po ukončení programu EÚ;
n)	otvára a vedie bankový účet pre každé finančné memorandum a rozhodnutie EK osobitne;
o)	zodpovedá za vedenie podvojného účtovníctva v analytickom členení za všetky zmluvné a finančné operácie pre všetky predvstupové programy EÚ a Prechodný fond;
p)	štvrťročne informuje CCU OLAF SR o zistených nezrovnalostiach a o prijatých opatreniach po zistení;
q)	zabezpečuje vrátenie neoprávnene použitých alebo zadržaných prostriedkov v súvislosti s nezrovnalosťami vrátane úrokov z omeškania;
r)	zodpovedá v spolupráci s NAC a ostatnými národnými inštitúciami za dodržiavanie stanovených kritérií systému EDIS. 

Článok 13
Implementačné agentúry / Centrálna finančná a kontraktačná jednotka

1.	Za implementáciu jednotlivých programov a projektov v rámci individuálnych rezortov sú zodpovedné IA (Národná agentúra pre rozvoj malého a stredného podnikania a Agentúra na podporu regionálneho rozvoja) a CFCU v zmysle ustanovení konkrétneho finančného memoranda (PHARE) a rozhodnutia EK (Prechodný fond).

2.	IA /CFCU: 
a)	sú zodpovedné za technické, administratívne a finančné náležitosti implementácie programov vrátane organizácie verejných obstarávaní a uzatvárania zmlúv; v prípade CFCU za odbornú/technickú časť zodpovedá SPO;
b)	sú zodpovedné za správne vedenie technického a finančného výkazníctva;
c)	sú vedené splnomocnencami pre program (PAO);
d)	sú zodpovedné za vedenie podvojného účtovníctva v analytickom členení za všetky zmluvné a finančné operácie pre program PHARE a Prechodný fond;
e)	vedú finančné výkazníctvo v systéme Perseus;
f)	zodpovedajú za kontrolu faktúr a vykonanie platieb zmluvným partnerom;
g)	v rámci štvrťročných žiadostí o finančné prostriedky poskytujú NAO správy o vývoji programu, ktorých kópie zasielajú NAC a SPO.

B.	Smernica k príprave a realizácii programu PHARE a Prechodného fondu

III. Časť

Príprava a realizácia programu PHARE a Prechodného fondu

Článok 14
Hlavné priority programu PHARE na obdobie 2000-2006

1.  Program PHARE má dve hlavné priority - budovanie inštitúcií a investície.

2. Budovanie inštitúcií pomáha SR pri vytváraní štruktúr a stratégií, rozvoji ľudských zdrojov a pri vytváraní predpokladov potrebných pre posilnenie hospodárskej, riadiacej a sociálnej kapacity inštitúcií.

3. Pomoc poskytovaná prostredníctvom programu PHARE v oblasti budovania inštitúcií je zameraná na: 
a)	pomoc pri implementácii „acquis communautaire” a pri príprave na politiku EÚ v oblasti zabezpečenia hospodárskej a sociálnej súdržnosti formou štrukturálnych fondov EÚ;
b)	pomoc pri plnení kodanských kritérií členstva SR v EÚ pre vládne a mimovládne organizácie.

4. Pomoc poskytovaná prostredníctvom programu PHARE v investičnej oblasti má dve formy:
a)	investície na posilnenie regulačnej infraštruktúry potrebnej na dosiahnutie súladu s acquis a priamo sa vzťahujúce na acquis;
b)	investície na dosiahnutie hospodárskej a sociálnej súdržnosti prostredníctvom opatrení, ktoré využívajú členské krajiny prostredníctvom Európskeho fondu regionálneho rozvoja a Európskeho sociálneho fondu v rámci cieľa 1 štrukturálnych fondov EÚ. V tomto kontexte sa prostredníctvom programu PHARE financuje aj program cezhraničnej spolupráce pre určené a EK schválené hranice.

5. Finančné zdroje pre program PHARE sa spravidla rozdeľujú v pomere 30 % na budovanie inštitúcií a 70 % na investície. Tento pomer je indikatívny a založený hlavne na posúdení potrieb a  absorbčnej kapacite príjemcu pomoci hlavne v oblasti budovania inštitúcií. Prostriedky pre program PHARE vyčlenené pre budovanie inštitúcií nesmú byť menšie ako 30 %.

6. Konečná zodpovednosť za obsahovú náplň programu PHARE (ex ante schvaľovanie projektov) je v kompetencii EK. 

Článok 15
Budovanie inštitúcií

1.	Budovanie inštitúcií má v rámci PHARE za cieľ posilniť inštitucionálnu a administratívnu kapacitu SR ako kľúčovej požiadavky pre zosúladenie legislatívy SR  s legislatívou EÚ pred vstupom SR do EÚ. Prechodný fond naplňuje tento cieľ po vstupe Slovenska do EÚ.

2.	Finančná pomoc bude poskytovaná v súlade so Súhrnným plánovacím dokumentom pre Prechodný fond 2004-2006 a Súhrnnou monitorovacou správou o pripravenosti Slovenska na členstvo v EÚ:
a)	ministerstvám a ostatným ústredným orgánom štátnej správy SR;
b)	štátnym inštitúciám organizačne podliehajúcim ústredným orgánom štátnej správy;
c)	inštitúciám zriadeným v rámci budovania inštitúcii (PHARE).

3.	Hlavným nástrojom budovania inštitúcií, je „twinning” (“dvojičkový projekt”) – odborné poradenstvo zamestnancov štátnej a verejnej správy z členských štátov EÚ. Prijímajúce inštitúcie sa spolupodieľajú na nákladoch súvisiacich s realizáciou projektu, a to v nepeňažnej i peňažnej forme prostredníctvom zahrnutia spolufinancovania do svojich rozpočtov. Prechodný fond:
a)	umožňuje realizovať twinningové projekty medzi ministerstvami, inými ústrednými orgánmi štátnej správy, štátnymi inštitúciami prostredníctvom dočasného pôsobenia zamestnancov štátnej a verejnej správy z členských štátov EÚ v príjmateľských inštitúciách nových členských štátov EÚ, doplnených v prípade potreby o krátkodobo pôsobiacich expertov;
b)	pomáha pri zabezpečovaní vzdelávacích aktivít pre verejnú správu na centrálnej alebo regionálnej úrovni.

4.	Twinning dopĺňajú ďalšie nástroje:
a)	zjednodušený twinning (twinning light) – orientovaný na rozsahom menšie činnosti budovania inštitúcií, kde je použitie predvstupového poradcu na minimálne 12 po sebe nasledujúcich mesiacov neadekvátne, pričom výsledky zjednodušeného twinningu, tak ako twinningu zabezpečuje príjemca pomoci;
b)	odborná pomoc (technical assistance) – použitá tam, kde twinning nie je vhodným nástrojom a kde je potreba využitia expertov zo súkromnej sféry.

Článok 16
Investície

1.	Investície na dosiahnutie súladu s normami a štandardmi EÚ sa zameriavajú na vybavenie inštitúcií, ktorých je potrebné posilniť infraštruktúru alebo schopnosť monitorovať a dodržiavať acquis. Osobitnou skupinou sú investície v rámci komunitárnych programov, akým je Rámcový program Európskych spoločenstiev pre rozvoj vedy a techniky.

2.	Investície na dosiahnutie hospodárskej a sociálnej súdržnosti, ktoré berú do úvahy existenciu nových finančných nástrojov, sa zameriavajú na redukciu rozdielov medzi jednotlivými regiónmi SR a medzi regiónmi SR a EÚ v súlade s cieľom číslo jedna štrukturálnych fondov EÚ – „pomoc zaostávajúcim regiónom”. Tieto investície majú za cieľ:
a)	zvýšenie aktivity výrobného sektora formou opatrení podporujúcich diverzifikáciu hospodárstva, rozvoj súkromného podnikania a reštrukturalizáciu a modernizáciu priemyslu;
b)	posilnenie kapacity ľudských zdrojov formou zlepšenia zamestnanosti, pomoci pri adaptácii podnikov a ich zamestnancov a posilňovania rovnakých príležitostí pre mužov a ženy;
c)	zlepšenie infraštruktúry súvisiacej s hospodárstvom. Medzi opatrenia patria napríklad investície, ktoré umožňujú lepší prístup ku kľúčovým miestam s vplyvom na rozvoj priemyslu a obchodu ako aj investície do životného prostredia, ktoré priaznivo ovplyvňujú investičné prostredie v regióne.

Článok 17
Hlavné priority Prechodného fondu

1. Prechodný fond podporuje činnosti zamerané na ďalšie posilňovanie administratívnych a inštitucionálnych kapacít v nasledovných oblastiach:
a)	spravodlivosť a vnútorné veci (posilňovanie súdnictva, kontroly vonkajších hraníc, boja proti korupcii, posilňovanie kapacít na vymáhanie práva);
b)	finančná kontrola;
c)	ochrana finančných záujmov spoločenstiev a boj proti podvodom;
d)	vnútorný trh vrátane colnej únie;
e)	životné prostredie;
f)	veterinárne služby a administratívne kapacity v oblasti potravinovej bezpečnosti;
g)	administratívne a kontrolné kapacity pre pôdohospodárstvo a rozvoj vidieka vrátane Integrovaného administratívneho a kontrolného systému (IACS);
h)	jadrová bezpečnosť (posilnenie efektívnosti a kompetencií úradov zaoberajúcich sa jadrovou bezpečnosťou a organizácií zabezpečujúcich ich technickú podporu ako aj verejných subjektov zabezpečujúcich riadenie a nakladanie s rádioaktívnym odpadom);
i)	štatistika;
j)	posilňovanie verejnej správy podľa potrieb označených v súhrnnej monitorovacej správa EK, ktoré nie sú pokryté štrukturálnymi fondami.

Článok 18
Neoprávnené aktivity pre program PHARE a Prechodný fond

1.	Program PHARE a Prechodný fond nepodporia: 
a)	projekty, ktorých cieľom sú všeobecné informačné kampane, s výnimkou odovzdávania informácií ako súčasti projektu budovania inštitúcií;
b)	jazykové kurzy, s výnimkou pre etnické menšiny;
c)	cestovné náhrady štátnych a verejných zamestnancov SR;
d)	exportnú podporu, ak je zameraná na konkrétne podniky a obsahuje investičné fondy. Neinvestičné opatrenia však môžu byť podporené (školenia, marketingové plány);
e)	zložité finančné nástroje, v časti investícií do hospodárskej a sociálnej súdržnosti bude PHARE podporovať všeobecne jednoduché finančné schémy;
f)	príliš veľké a široko poňaté projekty aproximácie práva pri budovaní inštitúcií;
g)	všeobecnú odbornú pomoc, odborná pomoc pri príprave a dohľade pri investičnej podpore je možná;
h)	projekty, ktoré nespĺňajú všeobecné kritériá vymedzené smernicou (napr. veľkosť projektu a pod.);
i)	školenia, ktoré nemajú odborný charakter;
j)	projekty, ktoré generujú veľké finančné výnosy (napr. letiská, prístavy, a pod.);
k)	infraštruktúru, ktorá nepodporuje rozvoj podnikania, ako napríklad zdravotné zariadenia a infraštruktúru školstva v rámci časti investícií do hospodárskej a sociálnej súdržnosti.

Článok 19
Programový cyklus Prechodného fondu

1.	Návrh programu Prechodného fondu v tejto časti musí byť zosúladený so Súhrnným  plánovacím dokumentom pre Prechodný fond na roky 2004 – 2006 pre SR.

2.	Pre túto oblasť podpory programu Prechodného fondu je riadiacim orgánom Ministerská rada vlády SR pre záležitosti EÚ.

3.	NAC poverí generálneho riaditeľa zverejnením termínu, od ktorého sa začína príprava Národného programu Prechodného fondu, ktorý informuje o tom ministrov, vedúcich ostatných ústredných orgánov štátnej správy a vedúcich ostatných koordinačných orgánov. 

4.	Generálny riaditeľ vyzve SPO na predkladanie projektových návrhov v oblasti budovania inštitúcií. Vo výzve uvedie lehotu na predkladanie projektových návrhov a informáciu o zverejnení štandardnej formy projektového návrhu na internetovej stránke úradu www.vlada.gov.sk/phare. 

5.	Medzi dňom uverejnenia výzvy na predkladanie projektových návrhov a posledným dňom na predkladanie projektových návrhov nesmie uplynúť lehota kratšia ako 28 kalendárnych dní. V odôvodnených prípadoch môže byť táto lehota skrátená o 7 kalendárnych dní.

6.	SPO koordinuje prípravu a predkladanie návrhov projektov Prechodného fondu v rámci určitého rezortu. Príprava návrhov projektov Prechodného fondu prebieha v úzkej spolupráci SPO s odbornými zamestnancami prijímateľa pomoci v rámci jednotlivých oddelení, odborov a sekcií rezortu.

7.	Oprávnené subjekty predkladajú projektové zámery riaditeľovi odboru výlučne prostredníctvom SPO.

8.	SPO pred odoslaním projektových návrhov riaditeľovi odboru preverí, že sú projektové zámery pripravené v štandardnej forme a obsahujú všetky požadované informácie. SPO zároveň preverí, že projekt nie je duplicitný alebo sa neprekrýva s projektmi, ktoré boli alebo sú realizované z iných prostriedkov programov EÚ alebo z prostriedkov bilaterálnej pomoci členských štátov EÚ.

9.	Projektové návrhy sa predkladajú riaditeľovi odboru v elektronickej podobe v anglickom jazyku. SPO zároveň zasiela podpísaný sprievodný list poštou alebo faxom. Súčasťou predkladaných návrhov je vyplnený kontrolný záznam pre formálne overenie projektového návrhu podpísaný SPO.

10.	Riaditeľ odboru potvrdí písomné zaevidovanie predložených projektových návrhov a oznámi SPO ich poradové čísla. V prípade formálnych nedostatkov alebo neúplnosti projektového návrhu vyzve riaditeľ odboru príslušných SPO na odstránenie zistených formálnych nedostatkov v termíne do jedného kalendárneho týždňa od zaslania písomného potvrdenia.

11.	Riaditeľ odboru pripraví hodnotenie každého projektového návrhu po formálnej stránke a preverí, že projekt nebol v minulosti financovaný z prostriedkov finančnej pomoci EÚ alebo zdrojov bilaterálnej pomoci členských štátov EÚ.

12.	Pri formálnom hodnotení sa projektové návrhy vyhodnocujú podľa nasledovných kritérií:
a)	dodržanie určenej formy projektového návrhu a vyplnenie všetkých jeho častí;
b)	súlad projektového návrhu s prioritami Súhrnného plánovacieho dokumentu pre Prechodný fond na roky 2004 – 2006 pre SR;
c)	jednoznačne vymedzený bezprostredný cieľ projektového návrhu;
d)	jasný popis aktivít a výsledkov dosiahnutých realizáciou projektového návrhu;
e)	merateľné a relevantné ukazovatele dosahovania cieľov;
f)	projektový návrh sa neprekrýva s predchádzajúcimi projektmi PHARE alebo bilaterálnou spoluprácou;
g)	zabezpečenie spolufinancovania dokladované prijímateľom pomoci;
h)	prijímateľ pomoci je jednoznačne vymedzený.

13.	Odbor pre európske záležitosti Úradu vlády SR vykoná hodnotenie súladu každého projektového návrhu s prioritami Súhrnnej monitorovacej správy EK o pripravenosti Slovenska na členstvo v EÚ z novembra 2003 s cieľom zlepšovania administratívnych kapacít pri preberaní acquis.

14.	Návrhy projektov Prechodného fondu prerokuje NAC s NAO so žiadosťou o predbežné stanovisko k spolufinancovaniu projektov z prostriedkov štátneho rozpočtu, ktoré NAO predloží do 10 kalendárnych dní od ich zaslania.

15.	Príjemca pomoci je povinný zabezpečiť spolufinancovanie zo štátneho rozpočtu, ak je toto definované v projektovom návrhu spôsobom stanoveným v  Pokynoch pre hospodárenie s finančnými prostriedkami pri realizácii programu PHARE a Prechodného fondu (Transition Facility).

16.	NAC predkladá zoznam odporúčaných projektových návrhov na schválenie riadiacemu orgánu.
 
17.	Riadiaci orgán, na ktorého rokovaní sa zúčastňuje aj generálny riaditeľ, schvaľuje zoznam odporúčaných projektových návrhov, ktorý zohľadňuje finančné možnosti programu Prechodného fondu.

18.	Generálny riaditeľ informuje SPO o rozhodnutí riadiaceho orgánu v lehote 5 pracovných dní od jeho rokovania.

19.	Generálny riaditeľ prostredníctvom riaditeľa odboru zabezpečí zaslanie odporúčaných projektových návrhov EK.

20.	Po obdržaní stanoviska a pripomienok k zoznamu projektových návrhov zo strany EK, NAC zabezpečí v lehote do 2 pracovných dní cez riaditeľa odboru ich zaslanie vecne príslušným SPO so žiadosťou, v prípade kladného hodnotenia zo strany EK, o zapracovanie pripomienok do návrhu projektu. Po zapracovaní pripomienok EK pripravia príslušní SPO konečné verzie navrhnutých projektov.

21.	NAC následne zostaví konečný zoznam vybraných projektov, ktorý predloží najprv na odsúhlasenie NAO a potom do vlády SR na schválenie.

22.	Vládou SR schválený národný programový dokument pre daný rok predloží NAC na schválenie EK. Po prerokovaní návrhu Prechodného fondu v Riadiacom výbore PHARE notifikuje rozhodnutie EK o finančnom návrhu, ktoré je zaslané národnému koordinátorovi zahraničnej pomoci. Následne sa uskutoční výmena listov medzi NAC a EK, potvrdzujúca jednotlivé projekty (Project Fiche) pre daný rok. Po schválení jednotlivých projektov výmenou listov medzi NAC a EK sa končí fáza programovania.

Článok 20
Implementácia programu PHARE

1	Podpísaním finančného memoranda pre danú oblasť podpory z programu PHARE začína fáza implementácie programu PHARE.

2	Prílohou finančného memoranda je schválený zoznam projektov vrátane ich povinných príloh.

3	Implementáciu projektov zabezpečujú IA/ CFCU uvedené vo finančnom memorande v úzkej spolupráci s  prijímateľmi pomoci.

4	NAC po tom ako podpísal finančné memorandum, oznámi túto skutočnosť vecne príslušným ministrom, predsedom ostatných ústredných orgánov štátnej správy, vedúcim ostatných koordinačných orgánov a NAO.

5	Generálny riaditeľ oznámi vecne príslušným SPO a PAO podpísanie finančného memoranda do 7 dní od jeho podpísania a zašle im kópiu schválených projektov aj s finančným memorandom.

6	SPO informuje písomne prijímateľov pomoci a konečných užívateľov uvedených vo finančnom memorande o jeho podpísaní do 7 dní od obdržania oznamu od generálneho riaditeľa.

7	SPO zabezpečia, aby jednotliví prijímatelia pomoci predložili NAC a príslušným IA/CFCU dokumentáciu potrebnú na verejné obstarávanie v lehote do 6 mesiacov od oznámenia začiatku implementácie projektov.

8	Pri implementácii programov predvstupovej pomoci sa v plnej miere uplatňujú pravidlá  stanovené v Praktickej príručke pre kontraktačné procedúry PHARE, ISPA a SAPARD, resp. Príručke pre nenávratné finančné príspevky (granty) a verejné obstarávanie PHARE pre tie projekty, kde bol proces verejného obstarávania začatý pred 19. 10. 2004. Po splnení kritérií EDIS a udelení akreditácie EK pre NF a IA/ CFCU od 19. 10. 2004 sa pri implementácii projektov uplatňujú postupy národnej legislatívy týkajúce sa verejného obstarávania na nákup tovarov, prác a služieb, okrem prípadov definovaných vo finančnom memorande. Za ich dodržiavanie sú v plnej miere zodpovedné IA / CFCU uvedené v rozhodnutí EK.

Článok 21
Implementácia Prechodného fondu

1.	Po rozhodnutí EK o finančnom príspevku pre posilnenie inštitucionálnej kapacity z programu Prechodného fondu začína fáza implementácie programu Prechodného fondu. 

2.	Prílohou rozhodnutia EK o finančnom príspevku prechodného prísľubu na posilnenie inštitucionálnej spôsobilosti SR je schválený zoznam projektov vrátane ich povinných príloh.

3.	Implementáciu projektov zabezpečuje CFCU uvedená v rozhodnutí EK v úzkej spolupráci s  prijímateľmi pomoci.

4.	NAC po schválení jednotlivých projektov výmenou listov medzi ním a EK oznámi túto skutočnosť vecne príslušným ministrom, predsedom ostatných ústredných orgánov štátnej správy, vedúcim ostatných koordinačných orgánov a NAO.

5.	Generálny riaditeľ oznámi vecne príslušným SPO a PAO účinnosť rozhodnutia EK o finančnom príspevku do 7 dní po schválení jednotlivých projektov výmenou listov medzi NAC a EK a zašle im kópiu schválených záverečných verzií projektov spolu s rozhodnutím EK.

6.	SPO informuje písomne prijímateľov pomoci a konečných užívateľov uvedených v rozhodnutí EK o začatí implementácie projektov Prechodného fondu do 7 dní od obdržania oznamu od generálneho riaditeľa.

7.	SPO zabezpečia, aby jednotliví prijímatelia pomoci predložili NAC a CFCU dokumentáciu potrebnú na verejné obstarávanie v lehote do 6 mesiacov od oznámenia začiatku implementácie projektov.

8.	Pri implementácii projektov Prechodného fondu sa uplatňujú postupy národnej legislatívy týkajúce sa verejného obstarávania na nákup tovarov, prác a služieb v súlade s udelením EDIS akreditácie EK pre NF a IA/ CFCU od 19. 10. 2004. Za dodržiavanie pravidiel je v plnej miere zodpovedná CFCU uvedená v rozhodnutí EK.

9.	Hospodárenie s prostriedkami PHARE a Prechodného fondu upravujú Pokyny pre hospodárenie s finančnými prostriedkami pri realizácii programu PHARE a Prechodného fondu – Transition Facility vrátane dodatkov, schválené vládou SR.

IV. Časť

Monitorovanie a hodnotenie implementácie Phare a Prechodného fondu

Článok 22
Monitorovanie

1.	SPO organizuje mesačné monitorovacie stretnutia, na ktoré prizýva zástupcov CFCU, riaditeľa odboru, NF a konečných prijímateľov. Z konania monitorovacieho stretnutia pripravuje zápis, ktorý zasiela vyššie uvedeným organizáciám. 

2.	PAO IA organizuje mesačné monitorovacie stretnutia, na ktoré prizýva zástupcov riaditeľa odboru, NF a prijímateľov pomoci. Z konania monitorovacieho stretnutia pripravuje zápis, ktorý zasiela vyššie uvedeným organizáciám. PAO IA taktiež zabezpečuje monitorovanie realizácie projektov na mieste (v teréne).

3.	Realizácia projektov PHARE a Prechodného fondu sa monitoruje prostredníctvom projektových správ. Ich príprava prebieha nasledovne:

a)	SPO predloží PAO CFCU monitorovaciu správu za projekty v rámci svojho sektora v anglickom jazyku v štandardnom formáte a dohodnutom termíne (minimálne 2-krát ročne), pričom vypĺňa údaje, ktoré sa vzťahujú k vecnej realizácii projektov. SPO pri príprave projektovej monitorovacej správy spolupracuje s projektovými manažérmi a konečnými prijímateľmi pomoci;
b)	PAO CFCU skontroluje projektové monitorovacie správy od SPO a doplní informácie o finančných ukazovateľoch a predloží skompletizované správy v anglickom jazyku v dohodnutom formáte a termíne NAC, resp. riaditeľovi odboru a v kópii príslušnému SPO (minimálne 2-krát ročne); alebo
c)	Koneční prijímatelia pomoci predložia PAO IA monitorovacie hlásenia;
d)	PAO IA na základe monitorovacích hlásení od konečných prijímateľov pomoci pripraví a predloží monitorovacie správy v anglickom jazyku v dohodnutom formáte a termíne NAC, resp. riaditeľovi odboru a v kópii príslušnému SPO (minimálne 2-krát ročne).

4.	NAC vypracuje výročnú správu o realizácii projektov PHARE, Prechodného fondu a bilaterálnej spolupráce s členskými štátmi EÚ, ktorú predloží na rokovanie vlády SR.

Článok 23
Spoločný monitorovací výbor

1.	JMC je najvyšší monitorovací a hodnotiaci orgán finančnej pomoci EÚ pre SR v rámci programov PHARE a Prechodného fondu. Posudzuje najmä implementáciu programov a projektov z hľadiska efektívneho a hospodárneho dosahovania všetkých cieľov stanovených vo finančných memorandách a dokumentoch Prechodného fondu.

2.	JMC predsedá NAC, ktorý je zodpovedný za agendu a za doručenie podkladov k jeho rokovaniu. Agendu konzultuje NAC s ďalšími členmi JMC, ktorými sú NAO a EK.

3.	V prípade potreby JMC schvaľuje zmenu priorít, realokáciu finančných prostriedkov, úpravu alebo predĺženie programu/ projektu tak, aby sa zabezpečila efektívna realizácia a splnenie stanovených cieľov.

5.	Hlavnými podkladmi rokovania JMC sú správa o stave implementácie (Implementation Status Report) pre program PHARE a Prechodný fond, ktorú vypracovávajú NAC a NAO v spolupráci s PAO a sumárna hodnotiaca správa (Country Summary Evaluation Report), ktorú vypracovávajú nezávislí hodnotitelia.

4.	JMC sa schádza minimálne dvakrát ročne.

5.	NAC rozošle podklady na rokovanie všetkým členom a účastníkom JMC najneskôr tri týždne pred jeho zasadnutím.

6.	JMC zriaďuje pre jednotlivé sektory SMSC.

7.	Podrobnejšie pravidlá fungovania JMC určí mandát JMC, ktorý schvália jeho členovia.

Článok 24
Sektorové monitorovacie podvýbory 

1.	SMSC zodpovedá za monitorovanie pokroku v realizácii jednotlivých programov a projektov v určitom sektore, do ktorého sú zahrnuté programy a projekty z vecne príbuzných oblastí.

2.	SMSC tvoria NAC (alebo jeho zástupca), NAO (alebo jeho zástupca), PAO a zástupcovia prijímateľa pomoci (SPO). Zástupcovia EK a externí hodnotitelia majú právo zúčastniť sa rokovania SMSC ako pozorovatelia.

3.	SMSC:
a)	detailne sleduje pokrok v realizácii každého programu/ projektu a jeho komponentov na základe sektorových monitorovacích správ predkladaných NAC, resp. riaditeľom odboru vo formáte dohodnutom medzi NAC, NAO a PAO.
b)	porovnáva dosiahnuté výsledky s plánom, sleduje úroveň implementácie a mieru kontrahovania, vecné a finančné ukazovatele, riadiace štruktúry programov a projektov;
c)	navrhuje odporúčania na zlepšenie implementácie a sleduje plnenie odsúhlasených odporúčaní z predchádzajúcich SMSC a hodnotiacich správ;
d)	posiela hlásenia JMC prostredníctvom NAC v podobe monitorovacej správy za svoj sektor a záznamu zo svojho rokovania.

4.	Riaditeľ odboru pripravuje podklady na rokovanie SMSC v súlade s agendou rokovania SMSC na základe podkladov pripravených SPO a PAO vrátane návrhov na realokáciu prostriedkov a úpravu projektu, a zašle ich všetkým členom SMSC v lehote najneskôr 7 dní pred rokovaním SMSC.

5.	Sektorové monitorovacie podvýbory sa schádzajú minimálne dvakrát ročne. Predsedá im NAC, resp. riaditeľ odboru.

6.	Podrobnejšie pravidlá fungovania SMSC určí vnútorný postup (mandát SMSC), ktorý schvália členovia JMC.

Článok 25
Hodnotenie

1.	Vo fáze programovania Prechodného fondu sa vykonáva predbežné (ex ante) hodnotenie projektov formou vyhodnocovania projektových návrhov tak, ako je uvedené v článku 19.

2.	NAC zabezpečí, aby sa projekty PHARE a Prechodného fondu priebežne hodnotili.

3.	Priebežné hodnotenie vykonávajú na základe zmluvy nezávislí experti, ktorí prostredníctvom hodnotiacich správ informujú členov JMC a SMSC o implementácii projektov PHARE a Prechodného fondu.

4.	Priebežné hodnotenie sa riadi príručkou pre priebežné hodnotenie, ktorú po konzultácii s NAO a PAO vydá NAC.

5.	Vykonanie ex post hodnotenia po ukončení programu PHARE alebo Prechodného fondu zabezpečuje EK. NAC a ostatné riadiace a implementačné útvary poskytnú EK a hodnotiteľom pri jeho výkone potrebnú súčinnosť.

6.	NAC, resp. riaditeľ odboru vhodným spôsobom rozširuje závery hodnotenia a monitorovania a sleduje plnenie schválených odporúčaní z hodnotiacich a monitorovacích správ.

Článok 26
Finančná kontrola a audit

Oblasť auditu a finančnej kontroly upravujú v zmysle platných predpisov Pokyny pre hospodárenie s finančnými prostriedkami pri realizácii programu PHARE a Prechodného fondu – Transition Facility, schválené uznesením vlády SR č. 1216 zo 17. 12. 2003, doplnené schválenými dodatkami.

V. Časť
Záverečné a zrušovacie ustanovenia

Článok 27
Záverečné ustanovenia

1.	Smernica nadobúda platnosť a účinnosť dňom jej schválenia vládou SR. 

2.	Podrobnosti v procedurálnych postupoch podľa tejto smernice pre jednotlivé programy zahraničnej pomoci môžu byť upravené metodickými pokynmi vydanými NAC.

3.	V prípade nejasností pri výklade ustanovení tejto smernice je záväzný výklad pripravený NAC.

4.	Prípadné zmeny a doplnenia tejto smernice sa budú uskutočňovať v súlade s potrebami implementácie programu PHARE a Prechodného fondu a na základe pripomienkového konania so zainteresovanými rezortmi a následného rozhodnutia NAC.

Článok 28
Zrušovacie ustanovenia

Ruší sa Všeobecná koordinačná smernica pre zahraničnú pomoc poskytovanú Európskou úniou a jej členskými štátmi v období pred prijatím Slovenskej republiky do Európskej únie a Smernica k príprave a realizácii programu PHARE, ktorá bola prijatá uznesením vlády SR č. 55 zo dňa 16. 1. 2002.